BEGRUNDELSE

1.BAGGRUND FOR FORSLAGET

Det Europæiske Ungdomsorkester blev oprettet i 1976 på baggrund af en beslutning fra Europa-Parlamentet og har optrådt på vegne af Den Europæiske Union gennem de sidste 40 år. Formanden for Europa-Parlamentet er æresformand for orkestret, og EU-medlemsstaternes stats- og regeringschefer er æresprotektorer under ledelse af formanden for Europa-Kommissionen.

Det Europæiske Ungdomsorkester består af unge musikere fra alle EU-medlemsstater, og de er blevet optaget ud fra strenge kvalitetskriterier. Orkestret samler meget talentfulde unge musikere fra Europa i et europæisk orkester i verdensklasse, der nedbryder kulturelle grænser.

Siden orkestret blev oprettet, har det gjort en stor indsats for at fremme interkulturel dialog, gensidig respekt og forståelse gennem kultur. Det har optrådt i store byer og ved festivaler rundt omkring i Europa og i resten af verden, i både formelle og uformelle sammenhænge, og har benyttet sig af traditionelle og innovative formater og teknikker for forskellige målgrupper. Gennem sine aktiviteter har orkestret fungeret som kulturel ambassadør for Unionen ved at fremhæve de europæiske kulturers dybde og mangfoldighed samt nye talenter.

Med en sammensætning af talentfulde unge musikere, der arbejder hårdt for at opnå et godt resultat, er Det Europæiske Ungdomsorkester unikt på den europæiske scene og gør meget for at sætte fokus på europæisk musik og talent hos forskellige målgrupper både i og uden for EU.

På et tidspunkt, hvor EU står over for mange udfordringer og har brug for at skabe en tættere forbindelse med de europæiske borgere, har Det Europæiske Ungdomsorkester en endnu vigtigere rolle at spille med hensyn til at formidle EU's centrale værdier, til at bygge broer mellem mennesker via klassisk musik og til at nå ud til den yngre europæiske generation ved at samle unge klassiske musikere fra forskellige baggrunde gennem koncerter og mentorordninger.

EU's finansiering er afgørende for, at Det Europæiske Ungdomsorkester kan overleve som et organ, der fremmer europæiske værdier, mangfoldighed og unge talenter. Uden denne finansiering vil orkestret ikke kunne deltage i disse aktiviteter, og unge musikere vil ikke få denne enestående mulighed for at optræde internationalt, sætte gang i deres karrierer og udvikle deres talenter yderligere under vejledning af anerkendte dirigenter. Orkestrets 3 000 alumner, der alle er blevet optaget efter at have bestået den grundige udvælgelsesprøve, der hvert år afholdes i alle medlemsstater, har oprettet et netværk af betydningsfulde dirigenter, solister, undervisere og instrumentalister, der samarbejder med store orkestre rundt om i verden.

Programmet "Et Kreativt Europa" og dets forgængers finansieringsordninger har støttet Det Europæiske Ungdomsorkester på forskellige måder. I 2016 modtog Det Europæiske Ungdomsorkester et driftstilskud i henhold til forordning (EU, Euratom) nr. 966/2012, som et organ, der arbejder for virkeliggørelsen af et mål af generel interesse for Unionen eller et mål, der indgår i og fremmer EU's kulturpolitik. I 2017 vil orkestret blive finansieret på samme måde.

For at sikre en bæredygtig fortsættelse af Det Europæiske Ungdomsorkesters aktiviteter og i lyset af dets særlige status, strategiske mål og aktiviteter, foreslår Kommissionen, at orkestret anerkendes som et organ, der er nævnt i en basisretsakt, som omhandlet i artikel 190, stk. 1, litra d), i Kommissionens delegerede forordning (EU) nr. 1268/2012, og at artikel 13, stk. 1, i forordning (EU) nr. 1295/2013 ændres i overensstemmelse hermed.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Dette forslag ændrer forordning (EU) nr. 1295/2013 for så vidt angår kulturdelprogrammet under Et Kreativt Europa og er derfor baseret på artikel 167, stk. 5, første led, i traktaten om Den Europæiske Unions funktionsmåde (TEUF).

•Nærhedsprincippet

I henhold til artikel 167 i TEUF skal Unionen ved sin indsats støtte og udbygge medlemsstaternes indsats. Eftersom Det Europæiske Ungdomsorkesters mål og aktiviteter rækker ud over blot en eller flere medlemsstaters interesse og gavn, og eftersom orkestret blev oprettet på baggrund af en beslutning fra Europa-Parlamentet, er der en tydelig komplementaritet i at anerkende det som et organ, der er nævnt i en basisretsakt, jf. artikel 190, stk. 1, litra d), i Kommissionens delegerede forordning (EU) nr. 1268/2012. Dets aktiviteter medfører en betydelig europæisk merværdi.

•Proportionalitetsprincippet

Den foreslåede ændring er begrænset til, hvad der er strengt nødvendigt for at behandle spørgsmålet og går ikke ud over, hvad der er nødvendigt for at nå målene. Ændringen er begrænset til at indsætte en henvisning til Det Europæiske Ungdomsorkester i artikel 13, stk. 1, i forordning nr. 1295/2013.

3.RESULTATER AF EFTERFØLGENDE EVALUERING, HØRINGER AF INTERESSEREDE PARTER OG KONSEKVENSANALYSER

I forbindelse med en offentlig kampagne til støtte for Det Europæiske Ungdomsorkester – som følge af de finansielle problemer, der truede orkestrets eksistens – gav en række interessenter inden for musik og kultur i foråret 2016 offentligt udtryk for deres støtte til orkestret både i pressemeddelelser og gennem kontakter med Kommissionen. Medlemsstaterne (især på kulturministrenes rådsmøde i maj 2016) og medlemmer af Europa-Parlamentet har støttet idéen om at finde en løsning på finansieringen af orkestret.